Aalborg Håndbold-spiller Henrik Møllgaard var med til at vinde VM-guld med det danske herrelandshold i håndbold. Torsdag hyldes han i Gigantium.

VM-feberen er så småt ved at lægge sig ovenpå Danmarks triumf ved verdensmesterskaberne i Håndbold. De danske landsholdsspillere vender i disse dage hjem til klubberne, og det samme gør sig gældende for Henrik Møllgaard, der torsdag stempler ind hos Aalborg Håndbold igen. Men fejringen af det historiske VM-guld er ikke ovre. I forbindelse med Møllgaards tilbagevenden til klubben, vil direktør i Aalborg Håndbold, Jan Larsen, og resten af holdet fejre Henrik Møllgaard med en guldreception. - Vi vil naturligvis gerne markere triumfen, hvor vi jo også er repræsenteret i form af Henrik Møllgaard. Han har gjort det fremragende som nøglespilleren i forsvaret, og han har en stor andel i guldet og fortjener en behørig hyldest, siger direktør Jan Larsen, der blandt andet får selskab af Aalborgs borgmester, Thomas Kastrup-Larsen ved guldreceptionen. Henrik Møllgaard var blandt profilerne på det danske VM-landshold, der i finalen slog Norge med 31-22. Med en skade til forsvarsgeneral Rene Toft undervejs i turneringen blev der lagt ekstra ansvar på skuldrene af Henrik Møllgaard, og han var derfor en af de absolut bærende spillere i jagten på VM-guldet. Guldreceptionen finder sted i Gigantium torsdag klokken 16.30, og alle er velkomne.